Böyük Hələb məscidi
Böyük Hələb Məscidi (ərəb. جامع حلب الكبير‎‎; Rom: Jami' Halab al-Kabīr) və ya Hələb Əməvi məscidi Suriyanın şimalında yerləşən, Hələb şəhərindəki ən böyük və ən qədim məscidlərdən biridir. Ümumdünya İrs siyahısına daxil olan Qədim Hələb şəhərinin əl-Callum ərazisind, Əl-Mədinə Suk (bazar) girişinin yaxınlığında yerləşir. Məscidin daxilində Yəhyanın atası olan Zəkəriyyənin qəbri yerləşir. Məscid VIII əsrin əvvəllərində tikilmiş olsa da, məscidin müasir binası XIV əsrdə tikilmişdir. Məscidin minarəsi 1090-cı ildə tikilmiş, 2013-cü ilin aprel ayında isə Suriya vətəndaş müharibəsi zamanı minarənin daxilinə yerləşdirilmiş olan sursat və ya hər hansısa bir tank topundan çıxan mərminin partlaması nəticəsində dağılmışdır. 2017-ci ildən isə minarədə bərpa işləri davam etdirilir.